**NOTAT**

Dato: 27. januar 2014

Kontor: By/Land/Ejendomsdata

Sagsnr.:

Sagsbehandler: MLI

Dok id:

GD2 – Adresseprogrammet:   
Løsning for håndtering af gadepostnumre i København K, V + Frederiksberg C

# Problem

En af hovedideerne i adresseprogrammet er, at adresseregisteret skal aflede det postnum­­mer som en adresse er belig­gende i, automatisk ved hjælp af adressens geografiske position i det digitale postnummerkort – den såkaldte ”nålestiksmetode”.

I København K, København V og Frederiksberg C, har de i alt ca. 4-500 såkaldte ”gade­post­numre” imidlertid en anden karakter end postnumrene i resten af landet.

Hvor et postnummer i resten af landet omfatter et geografisk område med en relativ stor mængde vejnavne og adresser, omfatter et gadepostnummer kun et enkelt vej­navn med tilhørende adresser. Eksempelvis omfatter post­nummer ”1414 København K” kun adresser­ne til ”Over­gaden neden Vandet” på Chris­tians­havn.

I det eksisterende officielle postnummerkort er disse gadepostnumre ikke repræsenteret individuelt.

For­skel­len betyder, at der skal findes en særlig løsning for hvordan ”nålestiksmetoden” skal udmøntes inden for gadepostnummerområderne.

# Løsning

## Gadepostnummerområder

Det foreslås at det fremtidige postnummerkort i DAGI udvides til også at omfatte de 4-500 gade­postnumre i København K, V og Frederiksberg C, dvs. således at hele Danmark er inddelt i individuelle områder, svarende til hvert postnummer.

Løsningen betyder at postnummerkortets opbygning forenkles i forhold til i dag og kommer til at følge de samme principper som gælder for øvrige DAGI-temaer, (fx kommuner, regio­ner og politikredse) der skal håndteres af GST’s nye DAGI-system, ”DAGISys”.

Såfremt det er hensigtsmæssigt til en bestemt anvendelse vil en løsningsudvikler altid selv kunne foretage en aggre­gering (sam­men­lægning) af postnumrene i København K, Køben­havn V og Frede­riksberg C til tre områ­der.

## Samspil mellem adresseregisteret og DAGI postnummertemaet i DAGISys

Det foreslås herudover at samspillet mellem adresseregisteret og postnummerkortet til­ret­­te­­lægges efter to forskellige principper:

### A. Uden for gadepostnumrenes område:

Hér anvendes vejnavnets og adressens position direkte som grundlag for at fastlægge hvilket postnummer vejnavnet hhv. adressen er beliggende i. Postnummergrænserne vedligeholdes af Post Danmark via en bru­ger­applikation til DAGISys; efter hver ændring opdaterer adresseregisteret auto­matisk post­num­meret for de vejnavne og adresser som er berørt af ændringen.

### B. Inden for gadepostnumrenes område

Hér anvendes en særlig ”gadepostnummertabel” som grund­lag for fastlæggelsen af det post­nummer, der hører til adressen. Gadepostnummer­tabellen vedligeholdes af Post Danmark. Principperne er følgende:

* Hvis der for en ny adres­se opstår uoverens­stem­melse mellem det postnummer, som gadepost­num­mertabel­len bestemmer og den DAGI-postnummerpolygon, som adres­sen er placeret i, justeres DAGI-inddelingen.
* *Justeringen af DAGI i disse særlige tilfælde* sker ved at adresseregisteret kalder en ”gadepostnummerservice” i DAGISys, som overfører adressens koordinater med oplysning om det kor­rek­te postnummer. DAGISys opretter herefter maskinelt en korrektion af postnum­mertemaet[[1]](#footnote-1).

Selv om det sker efter to forskellige metoder, lagres de korrekte postnummergrænser såle­des altid i det officielle postnummerkort, dvs. i DAGISys, medens vejnavnets og adressens relation til post­­nummeret altid dannes i adresseregisteret.

Gadepostnummertabellen lagres i adres­se­registeret og vedligeholdes af Post Danmark via en ajour­føringssnitflade og simpel brugerapplikation hertil. Tabellen vil ind­holdsmæssigt svare til CPR Vejs vejdistrikter, dvs. vejnavn/vejkode, postnummer, evt. sup­pleret af et nærmere angivet interval af husnumre (for den ulige hhv. lige vejside)[[2]](#footnote-3).

Når en adresse oprettes eller ændres, undersøger adresseregisteret om adressen refererer til en navn­­given vej i gadepostnummer­tabellen. Er dette tilfældet findes postnummeret ved et op­slag i denne (evt. ved hjælp af det relevante husnummerinterval). Hvis det fundne post­nummer ikke svarer til postnummeret i DAGI kalder adresseregisteret DAGISys’ særlige gadepostnummerservice.

I modsat fald, dvs. hvis adres­sen ligger uden for gadepost­num­renes område, findes adres­sens postnummer på den normale måde, dvs. ved at forespørge i DAGI v.hj.a. adres­sens geografiske position.

Hvis kommunen, i forbindelse med et byggeri eller en udstykning, kommer i tvivl om sagen giver anledning til en ændring af postnumrene i området, skal kommunen under alle om­stæn­­dig­heder kontakte Post Danmark. Heri adskil­ler løsningen sig imidlertid ikke fra situa­tionen i dag.

Når Post Danmark foretager en egentlig ændring i gadepostnummertabellen, fx i form af, at et vejnavn helt eller delvist overflyttes til et andet postnummer, eller at der indføres et nyt postnummer, skal Post Danmark parallelt hermed oprette en ”sag” i DAGI’s indberetnings­portal. Herved vil GST kunne sikre, at post­num­mer­temaet tilpasses, før ændringen træder i kraft.

## Løsningens konsekvenser for brugerne

For CPR, CVR, BBR og andre brugere af adresseregisterets data vil løsningen ikke indebære ændringer; enhver adresse vil altid være knyttet til det korrekte postnummer fra adressens fødsel – og oplysningen vil være korrekt, uanset at den ligger i et gadepostnummerområde.

Ligeledes vil DAGI’s postnummergrænser altid afspejle den faktiske afgrænsning af samtlige postnumre.

# Baggrund

## Historie

Det særlige system med ”gadepostnumre” i Københavns indre bydele blev introduceret i for­bindelse med postnummersystemets etablering i 1967. Ideen var at understøtte en maskinel sor­te­ring af forsendelserne, helt ned på gadeniveau, idet den daværende teknik havde let­tere ved at læse tal end bogstaver.

Metoden blev senere overhalet af teknologien, som i dag bl.a. gør det muligt at aflæse hele adressen, uanset om den består af tal eller bogstaver og er maskin- eller håndskrevet. Syste­met med gadepostnumre blev derfor ikke udbredt yderligere i København eller til andre byer i Danmark.

Post Danmark, der i medfør af loven[[3]](#footnote-4) administrerer postnummersystemet, har omvendt hel­ler ikke planer om at foretage ændringer i systemet inden for de nuvæ­rende tre gadepost­nummerområder, dvs. København K, København V og Frederiksberg C.

Når der inden for disse områder opstår nye vejnavne, som fx i forbindelse med udbygningen af Holmen eller Carls­berg-området, tildeles de nye vejnavne nye gadepostnumre efter sam­me principper som oprindeligt.

Oplysningen om gadepostnummerområderne vedligeholdes i dag, ligesom andre postnumre, i CPR’s Vej­regis­ter, men efter lidt andre principper idet hvert postnummer inden for de tre områder København K, København V og Frede­riksberg C som hovedregel kun er knyttet til et enkelt vejnavn[[4]](#footnote-5). Som i resten af landet er det Post Danmark der beslutter hvilket postnum­mer der er tale om, men kommunen der foretager den manuelle ajourføring i CPR. Even­tuelle ændringer aftales med Post Danmark .

## Betydning for adresseprogrammet

En af hovedideerne i adresseprogrammet er, at det postnummer som et vejnavn eller en adres­­se er belig­gende i, skal kunne beregnes automatisk af adresseregistret ved hjælp af vejnavnets hhv. adressens geografiske position (”knappenålsmeto­den”) i DAGI’s postnummer­tema.

I resten af landet kan det nuværende DAGI-tema anvendes uden ændringer som grundlag for løsningen. I gadepostnummerområderne vil metoden imidlertid ikke altid give det rigtige resultat.

For det første er gadepostnumrene i dag ikke repræsenteret med hver sin individuelle poly­gon i det nuværende DAGI-postnummertema.

For det andet vil knappenålsmetoden – selv om postnummertemaet udvides med polygoner for hvert gadepostnummer – ikke altid give det rigtige resultat, da det jo ikke er adressens ek­sak­­te geografiske placering, men der­imod navnet på den adgangsgivende vej, der bestem­mer.

Der er derfor under alle omstændigheder behov for at adresseprogrammet iværksætter et særligt initiativ for de områ­der som er dækket af gadepostnumre.

## Resumé af myndighedsforhold

I grunddataprogrammets delaftale 2[[5]](#footnote-7), der udgør aftalegrundlaget for GD2, adressepro­gram­met, skal Geo­data­styrel­sen vare­tage registreringen af grunddata om nationale administra­ti­ve inddel­inger, herunder postnumre, i et nyt DAGI-system. Dataansva­ret er dog uforandret hos den myndig­hed, der forvalter den pågælden­de inddeling.

I medfør af postloven[[6]](#footnote-8) vedligeholdes postnummersystemet af Post Danmark. Trafikstyrelsen, Transportministeriet har ifølge loven tilsynsmyndigheden.[[7]](#footnote-9)

I medfør af BBR-loven[[8]](#footnote-10) skal Ministeriet for By- Bolig og Landdistrikter vedligeholde et kort som angiver postnumrene og deres afgrænsning.

# Proces

Programsekretariatet for GD2, adresseprogrammet, har den 23. september forelagt nær­væ­rende løsningsforslag for Trafikstyrelsen og Post Danmark. Parterne har den 27. septem­ber hhv. den 1. oktober oplyst, at de bifalder løsningen og gerne bidrager til dens realise­rin­g.

Notatet er herefter revideret i samarbejde med GST, hvorved det tekniske samspil mellem adresseregisteret og DAGISys er blevet præciseret.

Det reviderede notat genfremsendes primo januar til Trafikstyrelsen og Post Danmark mhp. deres bemærkninger.

Herefter indgår notatet i løsningsarkitekturen for GD2.a Administrative inddelinger (DAG) og GD2.c Adresseregister. Styregruppen for GD2 orienteres herom.

1. Denne autokorrektion kan fx bestå i, at DAGISys autoopretter en 2x2 meter postnummerpolygon omkring adressen, med det pågældende postnummer. [↑](#footnote-ref-1)
2. DAGISys For den altovervejende hovedpart af tabellens vejnavne vil alle adresser referere til et enkelt gadepost­nummer, hvorfor intervallet vil være angivet med 1-999Z, hhv. 2-998Z. Kun i de undtagelsestilfælde, hvor vejnavnet refererer til mere end et postnummer, vil der være behov for en mere detaljeret angivelse af intervallerne. [↑](#footnote-ref-3)
3. Jf. § 21 i Lov om Postbefordring, LOV nr. 1536 af 21. december 2010 [↑](#footnote-ref-4)
4. Hovedreglen er at et gadepostnummer omfatter alle adresser på vejen. I enkelte tilfælde omfatter postnum­me­ret dog mere end et vejnavn og/eller kun visse adresser på vejen, fx kun de ulige eller lige husnumre. [↑](#footnote-ref-5)
5. Jf. punkt 8 i grunddataprogrammets delaftale 2, ”Effektiv genbrug af grunddata om adresser, administrative enheder og stednavne” [↑](#footnote-ref-7)
6. Jf. § 21 i Lov om Postbefordring, LOV nr. 1536 af 21. december 2010. [↑](#footnote-ref-8)
7. I forbindelse med udformningen af postloven i 2010 har MBBL ønsket at aftalerne om den nærmere pro­ce­du­re i forbindelse med ændringer i postnumrene eller deres afgrænsning blev formaliseret i en bekendt­gørelse eller lignende. I forbindelse hermed vil det bl.a. skulle. fastlægges hvordan relevante parter inddrages forud for en ændring, og hvordan borgere og virksomheder informeres når ændringen er godkendt. Gennem­førelsen af GD2 og DAGISys kunne give anledning til en sådan formalisering. [↑](#footnote-ref-9)
8. Jf. § 3 f i Lov om bygnings- og boligregistrering, LBK nr. 160 af 8. februar 2010 [↑](#footnote-ref-10)